《宋贤良见过》
宋代·释居简

莫登百尺楼，岂无湖海豪。莫挥北海尊，岂无老风骚。

风骚脆霜叶，郑卫壮虎牢。龌龊胜宏放，昆吾避铅刀。

竞利黩奇货，遇士輶纤毫。妄冀款段驰，不使鸾鹄高。

弱羽与微类，聚族喧林皋。残粒酬渴饥，堕叶争爬搔。

忽乘吹送起，遂记荫翳翱。因风不知反，堕地宁偿劳。

颠顿失故步，悲叫寻丛蒿。击搏恐不免，弹射安得逃。

仰窥扶摇翮，俯愧腹背毛。美人隔秋水，煖霭明春袍。

访旧溪上寺，泊我寺外濠。开端问戒鼠，次及铭瘗獒。

坚穷与壮老，指摘仍绎缫。玉石体自异，瑕颣宁容韬。

清评盍用恕，白战恶足鏖。试请避三舍，大弨方载櫜。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。